ꞌMa cheꞌlachi maꞌchí páliru Esusi Kaipasi galílachi,
oꞌtóleru Esusi alué waꞌlula selígame romano bejtélachi.
Alué jurío eꞌwélala napu oꞌtole Esusi,
alueka tabilé moꞌile alé galichi Esusi ꞌyuga,
napugiti alarigá nokame níligame alué aꞌbopi ka,
alué juríoka tabilé moꞌime nile tabilé jurío bejtélachi bilé piesta nerúgichi.
Waꞌlú piesta nile Páskua anilime.
ꞌMa moꞌisáká aꞌlígeko tabilé elílime nile alué goꞌame goꞌyachi piesta nerúgichi.
Alekeri alué selígame Pilato anilime maꞌchínale alé pachaka galíraleká,
ꞌlige regá rukele:
―¿Tachiri gite nejiga eꞌyénilia ꞌemi ye rió?
Regá nejele alué eꞌwélala jurío:
―Tabilé cha ꞌsísaká ye rió,
aꞌlígeko pecha aꞌpáwili ko ramué ye rió.
Pilátoka regá anile:
―ꞌEmi oꞌtogá go,
ꞌlige bilé gastigo ꞌyawa ꞌwe aꞌlá sébali napurigá oliame ju.
Alué eꞌwélala juríoka ku regá nejele:
―Ramué juríoka tabilé lisensia nígame niru napurigá meꞌliboa bilé ralámuli,
pe ꞌemi ralámuli románoka ꞌla lisensia nígame ju.
(ꞌYa bajchabé rawé Esusi alarigá anile bilé gulusichi chujkugá mukuméoríle.)
Pilátoka ku pachá simile boꞌné galílachi Esusi bayemia ꞌyuga raꞌichamia.
ꞌLige regá anile:
―¿Mué ju alué jurío waꞌlula rey?
ꞌLige Esusi regá nejele:
―¿Mué boꞌné alarigá machinali?
¿O péchala pe iligá ruké mué napugiti uché jaré ralámuli aniame?
Pilátoka regá nejele:
―Neka tabilé chélá waꞌlula ko mué o tabilé waꞌlula ko mué.
Neka tabilé jurío ju.
Alué ralámuli jurío ꞌlige alué balé eꞌwélala nokale mué nejía.
Mué jurío júchigó.
¿Tachiri chuꞌsíkame júkó mué?
Esúsika regá nejele:
―Napu ne nulame ju,
tabilé jena wijchimoba ju.
Alarigá nísaká,
aꞌlígeko suwábaga ne gompaniérola nakómiliké napurigá tabilé oꞌtoboa ne alé napu mochí eꞌwélala jurío.
Neka tabilé nulámili ju jena wijchimoba.
Aꞌlige Pilátoka regá rukele:
―ꞌLiko ¿mué ju waꞌlula rey ralámuli jurío nuleme?
Esúsika regá nejele:
―Waꞌlula ju ne napurigá aní mué.
Nawá ne jena wijchimoba ꞌlige jena ochérigame ju ne napurigá waꞌlula nímala.
Nawá ne bilé raꞌíchali raꞌichamia ꞌwe najtékame.
Suwábaga ralámuli napu ꞌla eꞌwame ju alué ꞌla bijchiá raꞌíchali,
ꞌla gepume ju ye raꞌíchali napu raꞌicha ne.
ꞌLige Pilátoka regá rukele:
―¿Tachiri júkó alué ꞌla bijchiá raꞌíchali?
ꞌLige ꞌma rukésaká,
Pilátoka maꞌchínale alué ralámuli jurío ꞌyuga raꞌichamia,
ꞌlige regá anele:
―Neka tabilé seꞌwináriga etiá ye rió napurigá meꞌliboa.
Tabilé cha ꞌsíkame ju.
Senibí bamí Páskuachi bilé jurío suꞌpáname ju ne napu ꞌyériga mochí,
ꞌlige ꞌma suꞌpanásaká,
ꞌma tabilé uché ku chaꞌpiame ju alué.
¿Najkí ꞌemi napurigá suꞌpanawa ye rió Esusi,
waꞌlula rey ralámuli jurío nuleme?
Aꞌlígeko suwábaga alué ralámuli jurío anile:
―¡Ye rioka tabilé supanawa!
¡Barabasi ꞌlina suꞌpanawa!
Barabásika geriyero nile,
napu galírale bajcháriga ajtile.